text: Herreskræddere en mangelvare
  29 august 2010 kl. 10.26
  Fra efteråret flytter Det kongelige Teater elev-uddannelsen af sine herreskræddere til Sønderborg.
  Flytningen sker for at sikre den krævede høje kvalitet i uddannelsen. 
  På EUC i Sønderborg er der som det eneste sted i landet ansat to herreskræddere til at undervise de kommende skræddere.
  På den måde håber teatret også at kunne være med til at holde liv i et uddøende fag.
  
  En livsdrøm
  For selv om Det kongelige Teater er landet største og mest attraktive skrædderi, er det stadigt sværere at skaffe nye elever, og det er også en del af forklaringen på, at uddannelsen nu samles i Sønderborg.
  En af de herreskræddere, der er taget den modsatte vej - fra Jylland til hovedstaden - er Jannie Stage Mikkelsen. Hun er oprindeligt fra Esbjerg, men er for tiden ansat som herreskrædder på Danmarks nationalscene, og er dermed blevet del af en lille eksklusiv elite indenfor skrædderkunsten.
  - Det er en drøm, er er gået i opfyldelse for mig, fortæller Esbjerg-pigen, mens hun har travlt med at sy uniformer til en kommende operaforestilling.
  - Det kan godt være, at der er flere, der drømmer om at sy store og farvestrålende rober til damer. Men for mig er det fantastisk at få lov at skabe de her dragter. Det er en faglig udfordring at sy så meget i hånden, mærke stoffet og se, hvordan tøjet tager form, siger Janie Stage Mikkelsen.
  